+-----------------------------------------------------------------------+
| 6. โครงการในอนาคต                                                     |
+-----------------------------------------------------------------------+

ในปี 2548 เศรษฐกิจไทยขยายตัวอย่างน่าพอใจในอัตราร้อยละ 4.7
ถึงแม้จะต่ำกว่าปีที่ผ่านมาซึ่งขยายตัวในอัตราร้อยละ 6.2 ทั้งนี้ เกิดจากปัจจัยหลายๆ ด้าน
ซึ่งส่งผลกระทบต่อเศรษฐกิจทั่วโลก เช่น การขึ้นราคาน้ำมัน
อัตราดอกเบี้ยและอัตราเงินเฟ้อที่เพิ่มสูงขึ้น เป็นต้น
ปัจจัยดังกล่าวเป็นสาเหตุทำให้การบริโภคและการลงทุนภาคเอกชนชะลอตัวลงเล็กน้อย
อย่างไรก็ตาม ตัวชี้วัดทางเศรษฐกิจยังคงแสดงแนวโน้มที่ดีขึ้น
ซึ่งส่วนใหญ่เป็นผลจากการเพิ่มขึ้นของการส่งออก โดยเฉพาะอย่างยิ่ง อุปกรณ์อิเล็กทรอนิกส์
อาหารและชิ้นส่วนรถยนต์ นอกจากนั้น การเพิ่มขึ้นของการผลิตและราคาสินค้าเกษตร
และการปรับขึ้นของอัตราเงินเดือนซึ่งมีผลเมื่อเดือนตุลาคม
ได้ช่วยเกื้อหนุนให้การบริโภคภาคเอกชนขยายตัวเพิ่มขึ้น ส่งผลต่อการขยายตัวทางเศรษฐกิจโดยรวม

เศรษฐกิจในปี 2549 คาดว่าจะมีความแข็งแกร่งมากขึ้น อันเป็นผลมาจากการเพิ่มขึ้นของการลงทุน
การส่งออกที่มั่นคง การฟื้นตัวของการท่องเที่ยวและการขยายตัวของการบริโภคภาคเอกชน
โดยคาดว่าในปี 2549 จะมีอัตราการขยายตัวทางเศรษฐกิจเท่ากับร้อยละ 4.5-6
อัตราเงินเฟ้อร้อยละ 3.5-4.5 และการขาดดุลบัญชีเดินสะพัดอยู่ที่ประมาณร้อยละ 2.2-2.7
ของผลิตภัณฑ์มวลรวมภายในประเทศ

ในปี 2549 คาดว่าการลงทุนจากภาครัฐจะเพิ่มสูงขึ้น ในขณะที่การลงทุนในภาคเอกชนคงที่
การส่งออกมีแนวโน้มสดใส โดยเฉพาะอย่างยิ่งในสินค้าเกษตร อาหาร
ยานยนต์และอุปกรณ์อิเล็กทรอนิกส์ ทั้งนี้
จากการเติบโตทางเศรษฐกิจของโลกซึ่งอยู่ในระดับอย่างน้อยร้อยละ 3.0
จะช่วยสนับสนุนการส่งออกให้ก้าวต่อไปอย่างน่าพอใจตามที่กองทุนการเงินระหว่างประเทศ
(ไอเอ็มเอฟ) และธนาคารโลกคาดหวังให้การค้าของโลกมีอัตราการเติบโตเพิ่มขึ้นอีกร้อยละ
6.0-7.0 ในปี 2549
การบริโภคภาคเอกชนได้รับการเกื้อหนุนจากรายได้แท้จริงที่เพิ่มขึ้นทั้งในภาคเอกชนและภาครัฐบาล
ในขณะที่แรงกดดันเรื่องเงินเฟ้อคาดว่าจะบรรเทาลง

KTC มีนโยบายในการพัฒนาและขยายธุรกิจเพื่อให้สอดคล้องกับภาวะเศรษฐกิจสำหรับปี 2549
โดยจะมุ่งเน้นการหาลูกค้าใหม่ทั่วประเทศ ในขณะที่ยังคงใช้ประโยชน์จากฐานสมาชิกเดิมด้วย
ซึ่งจะช่วยเพิ่มรายได้ให้แก่ KTC และช่วยให้ KTC เติบโตอย่างยั่งยืนในระยะยาว โดยรวมแล้ว
KTC ยังคงเน้นการสร้างแบรนด์ให้แข็งแกร่ง
และรักษาความเป็นผู้นำในการกำหนดกลยุทธการตลาดที่แตกต่างจากคู่แข่งขันรายอื่น
โดยเน้นตอบสนองผู้บริโภคในทุกไลฟ์สไตล์ เพื่อครองความเป็นแบรนด์อันดับหนึ่งในใจของสมาชิก
(Most Preferred Brand) โดยยังคงยึดแนวทางการทำงานแบบ “Membership Company”
โดยถือว่าลูกค้าทุกคนเป็น “สมาชิก” (Membership) ของบริษัท
มีสิทธิที่จะได้รับประโยชน์จากทุกผลิตภัณฑ์ที่ KTC นำเสนอให้แก่สมาชิก
ซึ่งเป็นกลยุทธทางการตลาดที่มีธุรกิจบัตรเครดิตเป็นธุรกิจหลัก
พร้องเสริมต่อยอดความต้องการของลูกค้ากลุ่มอื่นๆที่เกี่ยวเนื่องด้วย ธุรกิจสินเชื่อบุคคล (KTC
Cash) และธุรกิจสินเชื่อเจ้าของกิจการ (KTC Million)
จากที่มีฐานลูกค้าจำนวนมากจึงสามารถใช้ประโยชน์จากฐานลูกค้าดังกล่าวสร้างสรรค์ผลิตภัณฑ์ทางการเงินที่ตอบสนองความต้องการของลูกค้าของบริษัทได้อย่างหลากหลาย
รวมถึงการช่วยให้มีการใช้ทรัพยากรของบริษัทอย่างมีประสิทธิภาพ

KTC จะดำเนินธุรกิจเพื่อให้บรรลุเป้าหมายด้านอัตรากำไรสุทธิ อัตราผลตอบแทนด้านสินทรัพย์
อัตราผลตอบแทนจากส่วนผู้ถือหุ้น และเป้าหมายอื่น ๆ โดยมีโครงการในอนาคตในด้านต่างๆ
ที่จะมาสนับสนุนการเติบโตของบริษัทดังนี้

6.1 ด้านสมาชิกบัตร

KTC มีโครงการมากมายที่จะดำเนินการเพื่อส่งเสริมและรักษาความสัมพันธ์กับสมาชิกบัตร
รวมทั้งยังคงออกโครงการต่าง ๆ เพื่อกระตุ้นให้สมาชิกบัตรเพิ่มการใช้จ่ายผ่านบัตร KTC
โดยผ่านโปรแกรมการตลาดที่ดึงดูดใจ
ทั้งนี้เพื่อดำรงสถานะของสมาชิกปัจจุบันในระยะยาวและเพิ่มจำนวนสมาชิกบัตรใหม่ให้มากขึ้น

สำหรับผู้บริโภคแล้วมีแนวโน้มที่จะซื้อสินค้าจำเป็นด้วยบัตรเครดิตมากขึ้นเพื่อเก็บเงินสดไว้ใช้จ่ายในยามจำเป็น
ซึ่งแนวโน้มดังกล่าวนับเป็นปัจจัยบวกแก่บริษัท เพราะไม่ว่าสภาวะเศรษฐกิจจะเป็นอย่างไร
การเดินทาง อาหาร การรักษาพยาบาล
การจับจ่ายใช้สอยเครื่องใช้ภายในบ้านยังนับเป็นค่าใช้จ่ายที่จำเป็น
ซึ่งบริษัทได้ออกผลิตภัณฑ์และจัดกิจกรรมที่ตอบสนองความต้องการพื้นฐานของผู้บริโภคในการชำระค่าใช้จ่ายที่จำเป็นเหล่านี้อย่างต่อเนื่องเพื่อให้ลูกค้าได้รับประโยชน์สูงสุด
เช่น การจัดโปรโมชั่นรับส่วนลดน้ำมันจากสถานีบริการชั้นนำ
การร่วมกับโรงพยาบาลชั้นนำในการมอบส่วนลดในการดูแลสุขภาพ
การร่วมกับสายการบินในการให้สมาชิกสนุกกับกิจกรรมและสิทธิพิเศษสำหรับการท่องเที่ยวทั้งในและต่างประเทศ
เป็นต้น
นอกจากนี้บริษัทมีความมุ่งมั่นในการสร้างฐานลูกค้าเพิ่มขึ้นอย่างต่อเนื่องและเน้นการสร้างรายได้จากฐานลูกค้าเก่าโดยการเพิ่มวงเงินให้กับลูกค้าที่มีประวัติดี
การออกโปรโมชั่นที่เน้นการใช้จ่ายผ่านบัตร

KTC จะเชื่อมโยงสิทธิประโยชน์ที่จำเป็นต่อการใช้ชีวิตประจำวัน (Everyday Usage)
จากทุกธุรกิจที่เป็นเครือพันธมิตรเข้าไว้ด้วยกัน (Cross-Benefits and Value-Added)
โดยจะคำนึงถึงความต้องการของลูกค้าเป็นหลัก
เพื่อให้ลูกค้าได้รับความสะดวกสบายในการใช้จ่ายและเกิดความประทับใจในแบรนด์ (Brand
Experience) ยิ่งไปกว่านั้น KTC ได้จัดตั้งทีมบริหารจัดการท่องเที่ยว (Leisure Marketing)
ขึ้น เพื่อสนับสนุนงานด้านตลาดธุรกิจท่องเที่ยวและหาสิทธิพิเศษให้กับผู้ถือบัตร
ด้วยการร่วมมือกับบริษัทตัวแทนท่องเที่ยว สายการบินและโรงแรมรีสอร์ตต่างๆ
เพื่อให้บริการในราคาพิเศษ

นอกจากนี้ในปี 2549 KTC จะขยายฐานบัตรระดับพรีเมี่ยม (Premium)
สำหรับกลุ่มลูกค้าที่มีระดับรายได้สูง ได้แก่ บัตรเครดิตเคทีซี วีซ่า อินฟินิต (KTC Visa Infinite
Card) บัตรเครดิตเคทีซี วีซ่า แพลทินัม (KTC Vias Platinium Card) เป็นต้น
ซึ่งจะให้สิทธิประโยชน์พิเศษมากกว่าบัตรเครดิตทั่วไป
อีกทั้งการออกบัตรเครดิตภายใต้เครือข่ายสัญลักษณ์ของ “JCB”
เพิ่มขึ้นมาจากเดิมที่มีเพียงสัญลักษณ์ของ VISA และ MasterCARD ตลอดจนคาดว่าในระหว่างปี
2549 จะมีการพัฒนาเทคโนโลยีสำหรับชิพการ์ด (Chip Card) โดยจะมีลักษณะเป็นบัตร Radio
Frequency Identification (RFID)
ซึ่งเป็นบัตรที่ใช้การแตะกับเครื่องรับสัญญาณแทนวิธีการรูดบัตรในแบบเดิม
เพื่อเพิ่มความปลอดภัยและความรวดเร็วในการรับส่งข้อมูล
ซึ่งอยู่ในระหว่างพัฒนาระบบงานและตัวบัตร

อีกทั้ง KTC มีการวางแผนที่จะเพิ่มฐานสมาชิกโดยผ่านการสร้างสมาชิกประเภท “Non-Financial
Member” เป็นสมาชิกของ KTC
โดยไม่จำเป็นต้องเคยใช้บริการผลิตภัณฑ์ทางการเงินของบริษัทมาก่อน
และมีคุณสมบัติยังไม่พร้อมที่จะมีบัตรเครดิตหรือใช้สินเชื่อของ KTC ได้ แต่สมาชิก Non-Financial
Member นี้สามารถได้รับสิทธิประโยชน์ที่ KTC มีให้กับสมาชิกได้ อาทิ
การได้รับส่วนลดหรือของแถมจากร้านค้าต่างๆ โดย KTC มุ่งกลุ่มเป้าหมายของสมาชิก
Non-Financial Member ที่กลุ่มนักศึกษา
เพื่อเป็นการวางฐานลูกค้าที่จะขึ้นมาเป็นผู้ใช้บัตรเครดิตหรือสินเชื่อของ KTC ในอนาคต
ทั้งนี้บริษัทได้จัดสรรงบประมาณสำหรับแผนงานต่างๆเหล่านี้ไว้แล้ว

6.2 ขยายการให้บริการด้านร้านค้ารับบัตรเครดิต

บริษัทมีนโยบายที่จะรักษาฐานสมาชิกร้านค้าเดิมและขยายฐานสมาชิกใหม่อย่างต่อเนื่อง
โดยเน้นให้เกิดผลประโยชน์ต่างตอบแทนทั้งต่อร้านค้าที่รับชำระค่าสินค้าและ/หรือบริการด้วยบัตรเครดิตและบริษัทเอง
โดยบริษัทจะมีรายได้เพิ่มขึ้น ในรูปแบบของค่าธรรมเนียมส่วนลดร้านค้าเป็นหลัก
พร้อมทั้งได้ใช้เครือข่ายของธนาคารกรุงไทย วีซ่าและมาสเตอร์การ์ด ได้อย่างมีประสิทธิภาพมากขึ้น
สำหรับร้านค้าจะได้รับบริการด้วยเทคโนโลยีที่ทันสมัย มีความสะดวกรวดเร็ว
และมีระบบปฏิบัติงานสนับสนุนตลอด 24 ชั่วโมงตามระดับมาตรฐานสากล
ทั้งนี้บริษัทได้มีการจัดงบประมาณไว้เรียบร้อยแล้ว
เพื่อขยายตลาดร้านค้ารับบัตรเครดิตและพัฒนาระบบงาน
เพิ่มประสิทธิภาพในการให้บริการแก่ร้านค้าสมาชิกของบริษัท

6.3 ธุรกิจสินเชื่อบุคคล

บริษัทมีนโยบายที่จะขยายตลาดของธุรกิจสินเชื่อบุคคลให้กว้างขึ้น
โดยมีเป้าหมายที่จะออกผลิตภัณฑ์ของสินเชื่อบุคคลที่มีวัตถุประสงค์เจาะจงมากขึ้นและเพิ่มทางเลือกให้กับลูกค้ายิ่งขึ้น
รวมทั้งการร่วมมือกับพันธมิตรทางการค้าในการออกสินเชื่อรูปแบบต่างๆ
เพื่อเจาะฐานลูกค้าเฉพาะกลุ่ม โดยผลิตภัณฑ์ด้านสินเชื่อบุคคลที่บริษัทได้เปิดตัวไปแล้ว ได้แก่ KTC
CASH Standard, KTC CASH Refinance, KTC CASH Executive Plus, KTC CASH
Education, KTC CASH Motorcycle Loan และ KTC CASH Hospital เป็นต้น

สำหรับปี 2549 บริษัทมีแผนที่จะออกผลิตภัณฑ์ด้านสินเชื่อบุคคลใหม่ที่มีรูปแบบเฉพาะเพิ่มเติมขึ้นอีก
เช่น KTC Cash Revolve เป็นสินเชื่อพร้อมใช้
ที่เมื่ออนุมัติจะโอนเงินเข้าบัญชีในส่วนแรกจำนวนหนึ่ง
และมีวงเงินหมุนเวียนเพื่อการเบิกถอนได้ทุกเมื่อที่ลูกค้าต้องการ เป็นต้น นอกจากนี้
บริษัทมีเป้าหมายในการเสนอผลิตภัณฑ์ที่คำนึงถึงความต้องการของลูกค้าในสภาวะแวดล้อมทางด้านสังคมและเศรษฐกิจเป็นหลัก
เช่น การเสนออัตราดอกเบี้ยและค่าธรรมเนียมการใช้เงินที่เหมาะสม รวมถึงการที่ KTC
มีแผนการออกบัตร Privilege Card สำหรับ KTC Cash
โดยได้รวบรวมและคัดสรรสิทธิประโยชน์ที่เหมาะสมกับลูกค้าสินเชื่อบุคคลเข้าไว้ในบัตร Privilege
Card นี้
ทั้งนี้บริษัทได้จัดเตรียมงบประมาณการด้านนี้รวมอยู่ในงบประมาณด้านการตลาดของบริษัทในแต่ละปีแล้ว

6.4 ธุรกิจสินเชื่อเจ้าของกิจการ

บริษัทได้รับการตอบรับเป็นอย่างดีจากลูกค้านับตั้งแต่ที่ได้ให้บริการด้านสินเชื่อเจ้าของกิจการในเดือนกันยายน
2547
บริษัทมีนโยบายที่จะขยายตลาดของธุรกิจสินเชื่อเจ้าของกิจการให้กว้างขึ้นด้วยการออกผลิตภัณฑ์ที่มีลักษณะเฉพาะที่ตรงตามความต้องการของลูกค้า
และจัดโครงการที่ให้ลูกค้าได้รับประโยชน์ในการทำธุรกิจของตนผ่านทางสินเชื่อบริษัทมากขึ้น
บริษัทได้ฉลอง KTC Million ครบรอบหนึ่งปีในเดือนกันยายน 2548 ที่ผ่านมา โดยการจัดตั้ง
“KTC Million Club” ให้เป็นสื่อกลางสำหรับกลุ่มผู้ประกอบการที่เป็นสมาชิกของ KTC
โดยสมาชิกจะได้รับสิทธิประโยชน์ต่างๆรวมทั้งสามารถสะสมคะแนน KTC Million Point
จากการชำระค่างวดก่อนกำหนดหรือตรงเวลา เพื่อแลกรับสิทธิพิเศษต่างๆเพิ่มเติมด้วย
ทั้งนี้บริษัทได้จัดเตรียมงบประมาณการด้านนี้รวมอยู่ในงบประมาณของบริษัทในแต่ละปีแล้ว

6.5 ธุรกิจบริการที่เกี่ยวเนื่องกับระบบการชำระเงิน (Payment Product Business)

ในส่วนธุรกิจบริการที่เกี่ยวเนื่องกับระบบการชำระเงินนั้น
เป็นการให้บริการในฐานะตัวกลางการชำระเงินระหว่างผู้ขายสินค้าหรือบริการและผู้ซื้อสินค้าหรือบริการ
KTC ได้ให้บริการด้านระบบการชำระเงินไปแล้ว ได้แก่ บัตรฟลีทการ์ด (Fleet Card)
ซึ่งเป็นบัตรเครดิตสำหรับองค์กรในการชำระสินค้าหรือค่าบริการที่สถานีน้ำมัน
บริษัทคาดว่าจะเพิ่มลักษณะการให้บริการในปี 2549
ทั้งในส่วนของการขยายพันธมิตรทางธุรกิจด้านน้ำมัน
เพื่ออำนวยความสะดวกพร้อมโอกาสในการประหยัดและใช้น้ำมันอย่างมีประสิทธิภาพให้แก่ผู้ใช้และองค์กรต่างๆ
อีกทั้งเป็นการช่วยพันธมิตรทางธุรกิจในด้านการขยายตลาด ประหยัดการลงทุนระบบ ทั้งนี้
รวมถึงการให้บริการในฐานะตัวกลางการชำระเงินระหว่างผู้จัดจำหน่ายสินค้า/ให้บริการรายต่างๆ
กับผู้ซื้อสินค้า/ผู้ใช้บริการผ่านช่องทางอื่นๆ เช่น การเติมเงินหรือทำธุรกรรมต่างๆ ผ่านมือถือ
นับเป็นรูปแบบการให้บริการเพื่อเพิ่มความสะดวกในการรับชำระเงินแทนผู้ใช้บริการ

สำหรับบัตรเครดิตเพื่อหน่วยงานราชการ (Government Card)
ซึ่งได้เปิดให้บริการแก่หน่วยงานราชการต่างๆไปแล้วเช่นกัน คาดว่าในปี 2549
บริษัทจะสามารถเป็นผู้นำของส่วนแบ่งตลาดของการให้บริการ Government Card
ในส่วนของหน่วยงานราชการที่มีทั้งสิ้น 200 หน่วยงาน
โดยบริษัทจะให้บริการทำหน้าที่เป็นตัวกลางจัดการระบบด้านการชำระเงินสนองความต้องการให้กับหน่วยงานหรือองค์กรธุรกิจที่ต้องการความสะดวกและคล่องตัวในด้านการชำระเงินและบริหารค่าใช้จ่ายตลอดจนการรักษาฐานลูกค้าของบริษัท
ซึ่งงบประมาณการจัดการด้านนี้อยู่ในงบประมาณด้านการตลาดของบริษัทในแต่ละปีเรียบร้อยแล้ว

6.6 ด้านการขยายเครือข่ายและลงทุนด้านเทคโนโลยีสารสนเทศ

ในการพัฒนาและเตรียมความพร้อมสำหรับทุกผลิตภัณฑ์ทางการเงินของบริษัทต้องอาศัยเครือข่ายการดำเนินงานที่มีประสิทธิภาพและครอบคลุมพื้นที่สามารถเข้าถึงลูกค้ากลุ่มเป้าหมาย
ฉะนั้นบริษัทจึงใช้ระบบเครือข่าย และระบบการปฏิบัติงานต่างๆ รวมถึงฐานข้อมูลของผู้ถือบัตร
ลูกค้าสินเชื่อบุคคล สินเชื่อสินเชื่อเจ้าของกิจการของบริษัทในขณะนี้
ตลอดจนได้พัฒนาเครื่องมือทางด้าน Data Mining ขึ้นมาใช้ในการวิเคราะห์ข้อมูลลูกค้าในทุกธุรกิจ
นอกจากนี้ยังได้นำแนวความคิดแบบ Customer Relationship Management
มาประยุกต์ใช้อย่างต่อเนื่อง
ช่วยให้บริษัทสามารถออกแบบผลิตภัณฑ์ทางการเงินที่ตรงกับความต้องการของสมาชิกของบริษัทในลักษณะเฉพาะกลุ่มได้มากขึ้น

ด้านการขยายเครือข่าย KTC อาศัยความได้เปรียบด้านเครือข่ายสาขาของธนาคารกรุงไทย แต่
KTC จะยังคงเพิ่มการเปิดบริการในจุดของ KTC Touch มากขึ้นสำหรับปี 2549 นอกจากนั้น KTC
ยังทำแผนการตลาดด้านการขายตรงและการขายทางโทรศัพท์เพื่อหาลูกค้าใหม่เพิ่มขึ้นด้วย

การลงทุนด้านเทคโนโลยีสารสนเทศ KTC วางแผนที่จะเพิ่มการลงทุนในเทคโนโลยีอย่างต่อเนื่อง
เพื่อให้แน่ใจว่า KTC จะสามารถสนองตอบความต้องการของธุรกิจที่เพิ่มขึ้นได้ KTC
ได้ว่าจ้างบริษัทภายนอกเป็นผู้ให้บริการเพื่อพัฒนาระบบและการดำเนินงานด้านเทคโนโลยีสารสนเทศ

ทั้งนี้
บริษัทได้จัดเตรียมงบประมาณการจัดการด้านนี้อยู่ในงบประมาณด้านค่าใช้จ่ายในการบริหารงานของบริษัทในแต่ละปีเรียบร้อยแล้ว